EUROPOS PARLAMENTO IR TARYBOS REGLAMENTAS (EB) Nr. 1392/2007
2007 m. lapkričio 13 d.
iš dalies keičiantis Tarybos reglamentą (EB) Nr. 2223/96 dėl nacionalinių sąskaitų duomenų perdavimo
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdama į Komisijos pasiūlymą,
atsižvelgdami į Europos centrinio banko nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
1996 m. birželio 25 d. Tarybos reglamentas (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (3) numato pamatinę bendrų standartų, apibrėžimų, klasifikacijų ir apskaitos taisyklių sistemą, skirtą valstybių narių sąskaitoms sudaryti pagal Bendrijos statistinius reikalavimus, kad būtų galima gauti palyginamus valstybių narių rezultatus. 1995 m. Europos sąskaitų sistema, nustatyta minėtuoju reglamentu, yra žinoma kaip „ESS 95“.
(2)
Vykdant pinigų politiką Ekonominėje ir pinigų sąjungoje (EPS), siekiant sėkmingo ekonominės politikos koordinavimo ir struktūrinės bei makroekonominės politikos tikslų, yra reikalingi išsamūs, palyginami, tinkami ir laiku parengiami nacionalinių sąskaitų duomenys.
(3)
Reglamento (EB) Nr. 2223/96 B priede pateikiamos lentelės, skirtos nacionalinių duomenų perdavimui Bendrijos tikslams per tam tikrą nustatytą terminą. Be to, šiuose reglamentuose numatyta, kad kai kurie papildomi duomenys turi būti perduodami Komisijai: 2000 m. vasario 3 d. Komisijos reglamente (EB) Nr. 264/2000 dėl Tarybos reglamento (EB) Nr. 2223/96 dėl trumpojo laikotarpio valstybės finansų statistikos įgyvendinimo (4), 2002 m. birželio 10 d. Europos Parlamento ir Tarybos reglamente (EB) Nr. 1221/2002 dėl valdžios sektoriaus ketvirtinių nefinansinių sąskaitų (5), 2004 m. kovo 10 d. Europos Parlamento ir Tarybos reglamente (EB) Nr. 501/2004 dėl valdžios sektoriaus ketvirtinių finansinių sąskaitų (6), 2004 m. birželio 28 d. Tarybos reglamente (EB) Nr. 1222/2004 dėl ketvirtinės valdžios sektoriaus skolos duomenų rengimo ir perdavimo (7) ir 2005 m. liepos 6 d. Europos Parlamento ir Tarybos reglamente (EB) Nr. 1161/2005 dėl ketvirtinių nefinansinių sąskaitų rengimo pagal institucinius sektorius (8). Šis reglamentas netaikomas duomenims, įtrauktiems į minėtus reglamentus, tačiau kartu šios lentelės ir duomenys, numatyti visuose šešiuose minėtuose reglamentuose, kurie nurodyti šioje konstatuojamojoje dalyje, sudaro visą nacionalinių sąskaitų duomenų perdavimo programą.
(4)
Atsižvelgiant į besikeičiančius vartotojų poreikius ir naujus politikos prioritetus bei naujos ekonominės veiklos plėtojimą Europos Sąjungoje, būtina atnaujinti nacionalinių sąskaitų duomenų perdavimo programą.
(5)
Nacionalinių sąskaitų duomenų perdavimo programa turi būti parengta atsižvelgiant į pagrindinius politinius ir statistinius pokyčius, įvykusius kai kuriose valstybėse narėse programos ataskaitiniais laikotarpiais.
(6)
Ekonomikos ir finansų komiteto 2004 m. gegužės 25 d. būklės ataskaitoje dėl informacijai keliamų reikalavimų EPS, patvirtintoje Tarybos 2004 m. birželio 2 d., pabrėžta būtinybė iš dalies pakeisti perdavimo programą, kad ji atitiktų EPS veiksmų plano ir Lisabonos strategijos keliamus reikalavimus.
(7)
Kadangi siekiant įgyvendinti Lisabonos strategijoje numatytą ekonominę reformą nepaprastai svarbu turėti patikimą valstybinių biudžetų sudėties statistinį pagrindą ir jai pasiekti padėtų sveikatos apsaugos, švietimo ir socialinės apsaugos duomenų perdavimas. Tokių duomenų pateikimas turėtų tapti privalomas pasibaigus savanoriško jų pateikimo etapui.
(8)
Kadangi šio reglamento tikslo, t. y. sukurti bendrų statistikos standartų, kuriais vadovaujantis būtų galima teikti suderintus nacionalinių sąskaitų duomenis, valstybės narės negali deramai pasiekti, ir kadangi to tikslo būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti.
(9)
Šiame reglamente numatytos priemonės atitinka Statistikos programų komiteto (SPK) ir Pinigų, finansų ir mokėjimų balanso statistikos komiteto (PFMBSK) nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2223/96 3 straipsnio 1 dalis pakeičiama taip:
„1. Valstybės narės perduoda Komisijai (Eurostatui) B priede pateiktas sąskaitas ir lenteles per kiekvienai lentelei numatytą laikotarpį, atsižvelgiant į jame išdėstytas leidžiančias nukrypti nuostatas.“
2 straipsnis
Reglamento (EB) Nr. 2223/96 B priedas pakeičiamas šio reglamento priede pateiktu tekstu.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre 2007 m. lapkričio 13 d.